Республикэм исхэмрэ хьэщIэхэмрэ фрагъэблагъэ
ФокIадэм и 23-м щыщIэдзауэ и 26 пщIондэ Къэбэрдей-Балъкъэрым щекIуэкIынущ «Кавказым — мамырыгъэ» зыфIаща XVI дунейпсо фестивалыр.
А махуэхэм Абхъазым и утымрэ Театр щхъуантIэмрэ зыкъыщагъэлъэгъуэнущ Кавказ Ищхъэрэ Федеральнэ щIыналъэм и республикэхэм, Осетие Ипщэм, Абхъазым уэрэдымрэ къафэмкIэ я ансамбль цIэрыIуэхэм, уэрэджыIакIуэ гупхэм.
ЗэгурыIуэныгъэм и утым щагъэлъэгъуэнущ зи IэщIагъэ дахэр хэIущIыIу хъуа цIыхубэ IэпщIэлъапщIэхэм ящIа хьэпшып зэхуэмыдэхэр. IуэрыIуатэ-этнографие махуэшхуэм лъэпкъ шхыныгъуэхэр щагъэлъэгъуэнущ, макъамэр, къафэр щыкуэдынущ.
ФокIадэм и 23-м сыхьэт 18.00-м ЗэгурыIуэныгъэм и утым щекIуэкIынущ «КъафэкIэ дызэгурыIуэнущ» щIалэгъуалэ пшыхьыр. ФокIадэм и 24-м сыхьэт 11.00-м Кавказым и цIыхубэ IэпщIэлъапщIэхэм я Iэдакъэ къыщIэкIа хьэпшыпхэр ЗэгурыIуэныгъэм и утым щагъэлъэгъуэнущ икIи щащэнущ. А махуэм сыхьэт 18.00-м Театр щхъуантIэм гуфIэгъуэ щытыкIэм иту къыщызэIуахынущ «Кавказым — мамырыгъэ» XVI дунейпсо фестивалыр. Фестивалым хэтхэм абдеж концерт гукъинэж щатынущ. ФокIадэм и 25-м сыхьэт 13.00-м Абхъазым и утым щызэхуэсынущ фестивалым хэтхэр. Утым щекIуэкIынущ «Ритмы древнего Кавказа» IуэрыIуатэ-этнографие зэхыхьэр, лъэпкъ шхыныгъуэхэм я IэфIагъыр къыщапщытэнущ, концерти щыIэнущ. ФокIадэм и 26-м сыхьэт 13.00-м фестивалым хэтхэм Къэбэрдей-Балъкъэр Республикэм и къалэхэмрэ муниципальнэ районхэмрэ зыщаплъыхьыну гъуэгу техьэнущ. Абы ирихьэлIэу «Алания» къэрал Камернэ хорым Налшык и Киноконцерт гъэлъэгъуапIэм классикэ макъамэм дихьэххэр щызэхуишэсынущ.
БЖЬЫХЬЭЛI Розэ.
